b'\n_START_ARTICLE_\nFSK Stripy\n_START_SECTION_\nFutsal v \xc5\xa0kofji Loki\n_START_PARAGRAPH_\nV za\xc4\x8detku 80-ih let so se fantje iz Svetega Duha in bli\xc5\xbenje okolice pri\xc4\x8deli zanimati za mali nogomet. Ob ve\xc4\x8derih so se zbirali pred va\xc5\xa1ko trgovino in spoznavali \xc4\x8dare te vedno bolj priljubljene \xc5\xa1portne panoge. Po\xc4\x8dasi se je oblikovala ekipa, ki se je pri\xc4\x8dela udele\xc5\xbeevati raznih turnirjev in dosegala vidne rezultate. Zaradi prepoznavnosti je bilo treba najti ime. Odlo\xc4\x8dili so se, da se ekipa poimenuje po risani seriji Stripy.\n_START_SECTION_\nUstanovitev kluba\n_START_PARAGRAPH_\nLeta 1987 je bil klub tudi uradno registriran. Za\xc4\x8deli so se udele\xc5\xbeevati tudi turnirjev zunaj gorenjske regije. Turnirji v Ljubljani so bili mo\xc4\x8dnej\xc5\xa1i in kvalitetnej\xc5\xa1i in tam so se marsikaj nau\xc4\x8dili. Kljub porazom niso obupali. \xc5\xbde po letu dni so tudi na turnirjih v Ljubljani pri\xc4\x8deli osvajati mesta tik pod vrhom. _NEWLINE_Leta 1993 so se prek regijskih kvalifikacij prvi\xc4\x8d uvrstili na dr\xc5\xbeavno prvenstvo na Kodeljevem v Ljubljani. Izmed osmih ekip so zasedli 4. mesto. V polfinalnem sre\xc4\x8danju so jih zaustavili igralci ljubljanske ekipe Vuko (kasnej\xc5\xa1i dr\xc5\xbeavni prvaki), vendar \xc5\xa1ele po streljanju kazenskih strelov, kar je presenetilo celo poznavalce. _NEWLINE_V naslednjih dveh sezonah 1994 in 1995 so bili udele\xc5\xbeenci dr\xc5\xbeavnega prvenstva in so osvojili 5. in 4. mesto. Na prvenstvu v Ljutomeru so prav tako klonili v polfinalu \xc5\xa1ele po kazenskih strelih v navidez \xc5\xbee dobljeni tekmi.\n_START_SECTION_\nZlati \xc4\x8dasi futsala v \xc5\xa0kofji Loki\n_START_PARAGRAPH_\nV sezoni 1995/96 se je dr\xc5\xbeavno prvenstvo preoblikovalo v liga\xc5\xa1ko tekmovanje najbolj\xc5\xa1ih desetih ekip v Sloveniji. To je bila najuspe\xc5\xa1nej\xc5\xa1a sezona v zgodovini kluba, saj so osvojili 3. mesto v dr\xc5\xbeavi. Na derbi sre\xc4\x8danju proti ekipi Vuko iz Ljubljane (kon\xc4\x8dni rezultat 1:3 za Vuko), je dvorana Poden dobesedno pokala po \xc5\xa1ivih.\n_START_SECTION_\n\xc4\x8crna sezona\n_START_PARAGRAPH_\nV sezoni 1996/97 je sledil izpad iz 1. SFL. Ker klub, ki je deloval na prostovoljni bazi, za seboj ni imel mladih igralcev, starej\xc5\xa1i pa so bili \xc5\xbee zasi\xc4\x8deni s tekmovanji in potovanji, so bile posledice neizbe\xc5\xbene. _NEWLINE_Tako so se odlo\xc4\x8dili, da ne bodo nastopili v 2. Slovenski ligi malega nogometa, ampak so opustili tekmovanje na dr\xc5\xbeavnem nivoju in igrali le \xc5\xa1e rekreativne lige in turnirje.\n_START_SECTION_\nPonovna registracija\n_START_PARAGRAPH_\nKlub je ponovno registriran 7. februarja 2007.\n_START_SECTION_\nSezona 2011/12\n_START_PARAGRAPH_\n\xc4\x8clanska ekipa je ponovno za\xc4\x8dela sezono z novim trenerjem. V prvem delu sezone se igralci in stroka niso ujeli in so nanizali zelo slabe rezultate, v spomladanskem delu sezone, pa se je ekipa zbrala in se iz dna vzpela na 7. mesto._NEWLINE_V tej sezoni so igrali le s selekcijo U18 in se uvrstili na rep razpredelnice, selekcije U21 pa sploh niso sestavili.\n_START_SECTION_\nSezona 2012/13\n_START_PARAGRAPH_\n\xc4\x8clanska ekipa je ponovno zamenjala trenerja, na mesto \xc4\x8cazima \xc5\xa0aboti\xc4\x87a je stopil Almir Feti\xc4\x87 (o\xc4\x8de futsal reprezentanta Alena Feti\xc4\x87a). Sezono je za\xc4\x8del s suvereno zmago proti ekipi KIX Ajdov\xc5\xa1\xc4\x8dina, ki je v pretekli sezoni \xc5\xa1e igral v 1. SFL. Do polovice sezone se je klub dr\xc5\xbeal med prvimi tremi in se boril za vstop v 1. SFL, kar je bil cilj pred sezono, nato pa je sledil strm padec in na koncu so zasedli 6. mesto v 2. SFL._NEWLINE_Selekcija U21 je ponovno za\xc4\x8dela s tekmovanjem. Franci Ah\xc4\x8din je sestavil ekipo, ki se je v prvem delu sezone \xc5\xa1e uigravala in dosegla slab\xc5\xa1e rezultate, v drugem delu sezone, pa so se prebili do 3. mesta v zahodni skupini. Napredujeta le prvi dve ekipi._NEWLINE_Selekcija U18 je dosegla zgodovinski rezultat za \xc5\xa1kofjelo\xc5\xa1ki futsal. V celi sezoni (16 tekem) so pod vodstvom Marijana Jamnika zbrali 14 zmag, en neodlo\xc4\x8den izid in en poraz. Prvi poraz so do\xc5\xbeiveli \xc5\xa1ele na prvi finalni tekmi proti KMN Dobovec. Na povratni tekmi so sicer zmagali, a je prvak postal KMN Dobovec zaradi bolj\xc5\xa1e razlike v dose\xc5\xbeenih golih.\n_START_SECTION_\nSezona 2013/14\n_START_PARAGRAPH_\n\xc4\x8clanska ekipa se je v novi sezoni okrepila z nekaj igralci propadle ljubljanske ekipe Vuko in cilja na vrh 2. SFL, kar bi jih vodilo v vi\xc5\xa1jo ligo. Ekipo so zapustili trije igralci - Emir Mid\xc5\xbean, Dalibor Radanovi\xc4\x87 in vratar Ivan Brki\xc4\x87, na enoletno posojo v KMN Puntar je od\xc5\xa1el Maksi Malen\xc5\xa1ek._NEWLINE_Po eni tretjini sezone so se poslovili od trenerja Almirja Feti\xc4\x87a. Na petih tekmah je zbral en remi in \xc5\xa1tiri poraze. Ekipo je prevzel trener selekcije U21 Franci Ah\xc4\x8din. Po tej spremembi je nekaj igralcev izrazilo \xc5\xbeeljo po prenehanju. Ekipa je v drugem delu sicer kazala bolj\xc5\xa1e predstave, vendar premalo, da bi se lahko odlepila od zadnjega mesta_NEWLINE_Selekcija U21 je v svoje vrste dobila nekaj srebrnih fantov iz sezone 2012/13, hkrati pa sta selekcijo dopolnila \xc5\xa1e igralec NK Triglav Gregor Romi\xc4\x8d in Klemen Mesec. Po dveh mesecih treningov sta se sama izlo\xc4\x8dila iz ekipe. Ekipa se je s po\xc5\xa1kodovanima Harisem Dindi\xc4\x87em in Denisem Mari\xc4\x8dem ve\xc4\x8dinoma \xc4\x8dasa sestavljala s pomo\xc4\x8djo selekcije U18. V tej sezoni sta vpoklic v reprezentanco U21 dobila Tine \xc5\xa0turm in Rok Be\xc5\xa1ter. _NEWLINE_Po prvem delu sezone so zasedli 1. mesto v zahodni skupini, bili v polfinalu bolj\xc5\xa1i od FC Litije ter v finalu klonili proti KMN Sevnica._NEWLINE_Selekcija U18 bo po lanskem drugem mestu v dr\xc5\xbeavnem prvenstvu napadala vrh skupine C, v katero je bila iz\xc5\xberebana. Po prvem delu sezone so zasedli prvo mesto v skupini C. V tej sezoni je potekal tudi izbirni trening za selekcijo U18. Vpoklic so dobili tudi \xc5\xa1tirje igralci Stripyja in sicer Eldin \xc5\xa0mrkovi\xc4\x87, Luka Kanc, Nejc Lotri\xc4\x8d in vratar Alja\xc5\xbe Kav\xc4\x8di\xc4\x8d. Selekcija U18 je na koncu zasedla tretje mesto v dr\xc5\xbeavnem prvenstvu.\n_START_SECTION_\nSezona 2014/15\n_START_PARAGRAPH_\n\xc4\x8clanska ekipa je bila zaradi finan\xc4\x8dnih te\xc5\xbeav kluba razpu\xc5\xa1\xc4\x8deni po le eni odigrani tekmi._NEWLINE_Selekcija U21 se je okrepila s trenerjem Antejem Pratlja\xc4\x87i\xc4\x87em. Po suverenem prvem (skupinskem) delu je ekipa v polfinalu naletela na aktualnega dr\xc5\xbeavnega prvaka in na koncu osvojila 3. mesto v dr\xc5\xbeavi._NEWLINE_Selekcija U19: V tej sezoni se je selekcija U18 preimenovala v U19. Ekipa trenerja Marijana Jamnika je v skupinskem delu premagala vse ekipe in sicer z gol-razliko +111. V \xc4\x8detrtfinalu je bila dvakrat bolj\xc5\xa1a od NK La\xc5\xa1ko, v polfinalu enkrat remizirala in enkrat 6:1 odpravila FC Litijo, v finalu pa je dvakrat padla ekipa FK Zavas iz Vrhnike, katero vodi Mile Simeunovi\xc4\x8d.\n_START_SECTION_\nSezona 2015/16\n_START_PARAGRAPH_\n\xc4\x8clanska ekipa je pri\xc4\x8dela z nastopi pod taktirko trenerja Seada Nadarevi\xc4\x8da. Po slabem prvem delu sezone, v katerem je ekipa na devetih sre\xc4\x8danjih zbrala samo 10 to\xc4\x8dk, je sledil preporod v pomladanskem delu in kon\xc4\x8dno osvojeno tretje mesto._NEWLINE_Selekcija U21 je bila ukinjena s strani Nogometne zveze Slovenije._NEWLINE_Selekcija U19 nadaljuje delo s trenerjem Marijanom Jamnikom in njegovim pomo\xc4\x8dnikom Marijom Majnikom. V selekcijo Slovenije U19 sta bili povabljeni Luka Jamnik, Matej Tu\xc5\xa1ar, Andrej Mohori\xc4\x8d, Nejc Dagarin in Luka Romi\xc4\x8d. Prva dva sta odigrala tudi dve prijateljski tekmi z reprezentanco Italije. Ekipa je drugi\xc4\x8d zapored osvojila naslov dr\xc5\xbeavnih prvakov.\n_START_SECTION_\nSezona 2016/17\n_START_PARAGRAPH_\n\xc4\x8clanska ekipa je prikazala suveren \xc5\xa1tart v sezono. Varovanci Seada Nadarevi\xc4\x8da so na koncu osvojili 2. mesto v 2. SFL in s porazom v dodatnih kvalifikacijah za 1. SFL proti KMN Benedikt ostali v ni\xc5\xbeji ligi._NEWLINE_Selekcija U19 je za zeleno mizo izgubila v \xc4\x8detrtfinalu tekmovanja, navkljub zmagi z 8:0. Trener Ante Pratlja\xc4\x8di\xc4\x87.\n_START_SECTION_\nSezona 2017/18\n_START_PARAGRAPH_\n\xc4\x8clanska ekipa je po drugem krogu ostala brez glavnega trenerja Seada Nadarevi\xc4\x8da. Njegovo vlogo je prevzel Tomislav Horvat. Ekipa se je s prvim mestom v 2. SFL uvrstila v 1. SFL_NEWLINE_Selekcija U19 nadaljuje pod taktirko Francija Ah\xc4\x8dina. Ekipa je osvojila dr\xc5\xbeavno prvenstvo._NEWLINE_Selekcija U17 prvi\xc4\x8d nastopa v dr\xc5\xbeavnem prvenstvu. Vodil jo je Franci Ah\xc4\x8din. Z ekipo je osvojil dr\xc5\xbeavno prvenstvo.\n_START_SECTION_\nSezona 2018/19\n_START_PARAGRAPH_\n\xc4\x8clanska ekipa je po enaindvajsetih letih ponovno v 1. SFL. Prvi zadetek v novi zgodovini je na tekmi 2. kroga proti FC Litija dosegel Luka Kanc._NEWLINE_Selekcija U19 trenira in tekumje pod taktirko Andreja Ah\xc4\x8dina._NEWLINE_Selekcija U15 prvi\xc4\x8d nastopa v dr\xc5\xbeavnem prvenstvu. Ekipo vodi Ale\xc5\xa1 Jensterle\n_START_SECTION_\nDvorana\n_START_PARAGRAPH_\nSpomladi leta 2010 so se preselili v novo zgrajeno \xc5\xa0portno dvorano Trata, v kateri imajo selekcije treninge in tekme, prav tako pa ima klub v tej dvorani svoj sede\xc5\xbe in klubske prostore.'